Bilčík, Vladimír, poslanec Európskeho parlamentu (2020-07-07):
Ďakujem pekne, pán predsedajúci. Vážené poslankyne, vážení poslanci, vážení páni ministri, kolegyne, kolegovia, ďakujem naozaj za možnosť vystúpiť spolu s kolegyňami, kolegami pri téme, ktorá hýbe Európou. Ostatných niekoľko volieb občanom Slovenskej republiky ukázalo, ako veľmi prítomný je u nás hlad po zmene, spravodlivosti a zodpovednejšom prístupe k správe vecí verejných. Ja som veľmi vďačný, že táto zmena je dnes vo veľkej miere v rukách ľudí so silným demokratickým mandátom, inštinktami a verím tiež, že v rukách presvedčených Európanov. V podobe fondu obnovy sa nám dnes ponúka generačná šanca. Je aj na vás, na nás, aby ste ju svojím vplyvom a mandátom pomáhali premeniť na poznateľne lepší život občanov Slovenska. Je dnes možno lákavé tráviť čas parlamentnými prestrelkami a pútaním krátkodobej pozornosti. Takáto služba je len medveďou službou občanom. Nepríde nik iný, kto prácu, ktorú je potrebné vykonať, urobí za nás. Je to len a len na nás, na vás. Premenu Slovenska na modernú európsku, teda spravodlivú, vzdelanú a zelenú krajinu máme dnes vo vlastných rukách. Je to podobná príležitosť, ako keď mali politici na Slovensku pred 20 rokmi v rukách premenu krajiny z čiernej diery Európy na plnoprávneho člena Európskej únie. Téma, ktorá pred niekoľkými mesiacmi doslova vyhrala na Slovensku voľby, je téma funkčnej spravodlivosti, fungujúceho a spoľahlivého štátu, ktorý patrí každému, nielen pár vyvoleným. Fond obnovy môže byť prostriedkom, ako túto víziu naplniť. Práve na túto skutočnosť by som chcel dnes upriamiť vašu pozornosť. Generačná zmena totiž nie je len o dobudovaní, obrazne povedané, ciest, káblov, budov či koľajníc, pre mnohých z nás sú životne dôležité, áno. No práve pre takéto investície máme už dlhodobo k dispozícii klasické eurofondy, ktoré, žiaľ, nie sme roky schopní využívať naplno a zmysluplne. Dámy a páni, fond obnovy nie je ďalší eurofond. Je to príležitosť naviac pre krajinu. Na systémovú zmenu kvalitatívne premeniť Slovensko a urobiť z neho vzor a zdroj inšpirácie pre iných. Je to jedinečná šanca, ako ponúknuť ľuďom nádej aj cez spôsob, ako finančné prostriedky z fondu obnovy využijeme. Je to príležitosť, ako sa v tom najlepšom zmysle slova odlíšiť a dlhodobo nezostávať len v akomsi závese európskeho diania, na periférii, ktorá sa vždy len doťahuje za lepšími, a ak nevie inak, kričí, ako iní škodia. Viac ako 30 rokov od nežnej revolúcie, dámy a páni, máme šancu byť ťahúňom zmien. Byť vzorom nielen sa učiť od iných, ale aj inšpirovať iných okolo. Skrátka, meniť krajinu a, áno, robiť reformy, ktoré dajú nádej na lepšiu budúcnosť nám aj našim deťom, ktoré sa nás budú právom pýtať, kam sme európske prostriedky pre ich budúcnosť investovali. Dámy a páni, naozaj nemusíme vymýšľať nič nové a nové veci a princípy, ktoré sú už dnes obsiahnuté v programovom vyhlásení vlády. Naozaj je tam napísané všetko. Kladie v oblasti spravodlivosti a právneho štátu dôraz na osobnú profesionalitu a etiku. Chceme vzdelaných profesionálov, ktorí budú konať a rozhodovať transparentne a spravodlivo. Dovoľte mi pripomenúť slová, ktoré programové vyhlásenie obsahuje: „Jedným zo základných predpokladov v boji proti korupcii sú silné odborne pripravené a nezávislé kontrolné inštitúcie, ktoré dokážu odhaliť podvody a systémové chyby.” V našej krajine potrebujeme systémovú zmenu nášho vzdelávania podobne, ako potrebujeme systémovú zmenu našich tovární a montážnych hál na modernú digitálnu a zelenú ekonomiku. Nič z toho, dámy a páni, však nedosiahneme úspešne a dôsledne, ak od podlahy nezmeníme náš prístup k pravidlám, k právu a spravodlivosti v našej krajine. Buďme pripravení, konečne 16 rokov po našom vstupe do Európskej únie, poňať toto členstvo ako príležitosť. Fond obnovy je príležitosť reformovať našu krajinu, ukázať, že Slovensko má na to, aby sme vrátili ľuďom dôveru v spravodlivosť a právny štát. Európa, európske inštitúcie musia byť v tomto úsilí naším kľúčovým spojencom. Dnes sme tu spolu s kolegyňami a kolegami, aby sme do diskusie priniesli aj európsku dimenziu a vnímanie a môžeme tak poslúžiť aj ako akýsi informačný kanál pre vás. Dámy a páni, rád by som preto túto príležitosť využil na to, aby som vás upozornil na jeden reputačný problém, ktorý na Slovensku máme. Zaznieva neformálny, ale aj oficiálny rozhovor o veľa príležitostiach. Zvlášť vypuklý je tento problém v otázkach právneho štátu a spôsobu, akým sa politici správajú k vlastnej krajine, občanom a médiám, ale aj k širšiemu európskemu spoločenstvu a susedom. Veľmi často sme vnímaní v skupine štátov, ktoré, ktorá nám nepomáha presviedčať našich partnerov, že to myslíme s našou oddanosťou k európskej myšlienke vážne. Vážne ju berieme predovšetkým transakčne a bažíme len po výhodách. Pritom sú to práve Slováci a Slovenky, ktorí stáli na námestiach v roku 1989, ale aj 2018 kvôli demokratickému presvedčeniu. Zaslúžia si politických lídrov, ktorí napĺňajú očakávania. Je nesporné, že politika súčasných vlád v Budapešti a Varšave či vzťah predstaviteľov Českej republiky k európskym partnerom má ďaleko od férových vzťahov. Zlá správa je, že mimo veľmi, ale veľmi úzkej skupiny odborníkov len málokto odlišuje slovenskú pozíciu. Častejšie ostávame v závese myšlienok a správania iných. Nie je to správne. Často nám to nepomáha a, naopak, niekedy nám to vyslovene škodí. V oblasti európskej spolupráce v strategických a politických otázkach, ako aj táto diskusia o fonde obnovy, potrebujeme práve dnes získavať dôveryhodných nových partnerov, s ktorými zdieľame hodnoty v oblasti spravodlivosti a spoločnú víziu Európy. Európska únia je úniou 27 členských krajín. Inšpirujme sa úspešnými príbehmi naprieč EÚ, hľadajme nové spojenectvá od Írska po Portugalsko, pracujme na našej spolupráci s veľkými hráčmi ako Nemecko a menšími úspešnými partnermi napríklad v Pobaltí. Keď sme vstupovali do Európskej únie, vybrali sme si jasnú proeurópsku cestu. Je teraz našou úlohou si pripomenúť, kam ukazuje náš hodnotový kompas, a podľa toho si vybrať spojencov. Po smeráckych vládach je čas ukázať, prečo skutočne patríme do Európy, ako ju vieme využiť a zároveň obohatiť. Našou dlhodobou úlohou je zachovať zmysluplnú kvalitu susedskej a regionálnej spolupráce a predovšetkým snažiť sa vrátiť nášmu regiónu jeho silnú európsku tvár. Dámy a páni, pamätajme pri našich rozhodnutiach, že tak ako platilo v minulosti, dnes to platí ešte naliehavejšie, čím silnejšia bude Európska únia, tým silnejšie bude naše Slovensko. Ďakujem. (Potlesk.)